Vandag moet ons sowat 260 kilometers tot anderkant Musina ry. Ons moet oor die Duiwelskloof pas asook die Wyllie's Poort en Masekwas Poort passe oor die Soutpansberge ry. Die wind het baie sterk gewaai gedurende die nag en vandag is dit bewolk en ry ons vir lang ente in die reen.
Dis 'n baie bedrywige dorp met baie mense op straat. Daar is amper nerens parkering nie, en bakkies en sleepwaens vol goed staan oral of ry noordwaarts. Langs die pad sit "honderde?" mense op die sypaadjie en is daar oneindig baie vrugte en groente stalletjies in 'n lang ry langs mekaar. Wie waar koop as almal dieselfde vrugte en groente verkoop bly 'n raaisel. Dit was kleurvol met al die tamaties, piesangs, avos ens wat hier verkoop word.
Omdat hier nie juis iets te sien is nie, ry ons deur die dorp, en draai net anderkant Musina weswaarts weg op pad na die Dongola karavaanpark. Ons boek in vir drie nagte en kry een van die "thatched" staanplekke. Dis net hoog genoeg vir die motorwoonwa om in te kom met 'n speling van 'n centimeter of twee. Die staanplek het sy eie kombuis, stortkamer en toilet, met 'n lekker groot onderdak sit area en braaiplek. Die oord is deur die karavaan mense as 5-ster gegradeer..
Sowat 30 km van Dongola is die SANPARKE Mapungubwe Nasionale Park. Ons verneem van die Timberlakes dat daar begeleide toere na die Mapungupwe koppie om 07:00 en 10:00 elke dag is. Ons ry vroeg weg om die 07:00 toer mee te maak. By ontvangs word ons meegedeel dat die voertuig gebreek het en dat daar dus nie 'n 07:00 toer is nie. Ons probeer toe plek vir die 10:00 toer te kry. Die toerbussie kan 10 gaste saamneem, en daar is reeds 9 besprekings. Ons twee kan dus nie saamgaan nie. Ons is baie teleurgesteld, want ons het spesiaal ver gery om die plek te sien. Ons name beland darem op 'n waglys vir 10:00 vir ingaval daar 'n kansellasie is.
Ons eet iets by die piekniekplek en ry terug sodat ons 10:00 by ontvangs is. Daar daag toe net 5 ander gaste op en ons kry sitplek op die bussie. Dit blyk toe dat die bussie nooit gebreek is nie, en dat die hele storie gespin is om te skerm vir die gids wat nie geweet het dat hy 07:00 daar moes wees nie, want ons het nie bespreek nie. Dit is skynbaar noodsaaklik om die toer vooraf te bespreek. Die koste is R115.00 per persoon vir 'n twee uur lange begeleide toer..
Ons bereik die koppie en besoek eers 'n opgrawingsput waar die gids die hele geskiedenis aan ons vertel Dan is dit met die trappe en die steil hout trappe op tot bo. Dit is 'n interessante plek, maar ons wonder hoeveel van die vertellings bietjie aangedik is.
Daar is wel 'n karavaanpark binne Mapungubwe. Mens moet eers aanmeld by die hoofingang van die oostelike gedeelte van die wildtuin, 'n Staanplek kos R130 per nag. Daarna ry jy weer 32 km verder op die teerpad tot byna by Pontdrif. Daar draai jy regs in by die westelike gedeelte van die wildtuin en ry sowat 5 km grondpad tot by die kamp. Daar is 10 staanplekke met krag.